Brahmaputra

Ol Brahmaputra l'è un fium de l'Asia del sud, in del sub-continent indian; l'è luncc intorna ai 2.900 km e al quata sota un basin de 670.000 km². L'è vun di fium cont la portada d'acqua pussee granda al mond (che la poeul vesser anca de 150.000 m³/s, qund che gh'è ol monson). Ol s nom, in sanscrit, al voeul dì bagai de Brahma. Al nass in Tibet cont ol nom de Yarlung Tsangpo e al corr vers est per 1.700 km a un'altezza media de 4.000 meter in sul nivell del mar. Come che ol fium al va foeura del Tibet, al sa sbassa de bot e in del stat de l'Arunachal Pradesh, dopo che l'ha ricevud du afluent important (Dibang e Lohit) al sa slarga un bel poo (in d'un quai toch al riva a vesser largh 10 km) e al toeu ol nom de Brahmaputra. Una voeulta che al riva in Bangladesh al sa spartiss in do broch: vuna la seguta a andà vers sud cont ol nom de Jamuna e la sa trà dent in del Gange, un'oltra la mantegn ol nom de Brahmaputra e la curva in direzzion sud-est. In tut i maner i do broch se retroven un quai chilometer dopo e se tran dent insema in del Golf del Bengala cont un delta che l'è ol pessee gross al mond. Ol fium, o mej la so part bassa, l'è considerada sacra di Indu, anca se tut i agn, al temp del monson, al vegn foeura e l'inonda tut ol so territori.